**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2020. február 27-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta az osztály munkájáról:

2020. január 9-én hatályba lépett a 1/2020. (I. 8.) BM rendelet az önkormányzati hivatalok egységes irattári tervének kiadásáról szóló 78/2012. (XII. 28.) BM rendelet módosításáról, amely intézkedést nem igényel, mivel a 335/2005. (XII. 29.) Korm. rendelet – a közfeladatot ellátó szervek iratkezelésének általános követelményeiről – szerint az iratkezelési szabályzat és azzal együtt a részét képező irattári terv csak következő év január 1. napjától módosítható.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2020.01.01. - 2020.01.31. közötti időszakban 78 db szerződés jogi kontrolljára került sor.

Az iroda nyilvántartja a hatályos rendeleteket, gondoskodik azok kihirdetéséről.

A 2020. január 30-i Közgyűlésen elfogadott rendeletek az alábbi időpontban kerültek kihirdetésre:

2020. február 5. napján kihirdetésre került:

* az önkormányzat 2019. évi költségvetéséről szóló 5/2019. (IV.1.) önkormányzati rendelet módosításáról szóló 1/2020. (II.5.) önkormányzati rendelet – hatályba lépett 2020. február 6. napján;
* a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet – hatályba lépett 2020. február 6. napján;
* Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosításáról szóló 3/2020. (II.5.) önkormányzati rendelet – hatályba lép 2020. március 1. napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2020. január 22-i és 2020. január 30-i Közgyűléseken hozott normatív határozatok, valamint az ülések jegyzőkönyvei is megküldésre, illetve – a nyilvános ülést illetően – kihirdetésre és a honlapra feltöltésre kerültek.

Az iroda végzi a Gazdasági és Jogi Bizottság előkészítő munkálatait és az ülés jegyzőkönyvének, valamint az elfogadott határozatoknak az elkészítését.

A **Képviselői Iroda** elkészítette a Polgármesteri Hivatal 2020. január 1. és 2020. január 31. napja közti időszakra vonatkozó iktatókönyvek szerinti hivatali statisztikáját:

|  |
| --- |
| **Az iktatott ügyiratok száma a 2020.01.01. - 2020.01.31. közötti időszakban** |
|  |  |  |  |
| **Ágazat** | **Főszám** | **Alszám** |
| **A) PÉNZÜGYEK** | **2629** | **1330** |
| A.1. Adóigazgatási ügyek | 2629 | 1330 |
| **B) EGÉSZSÉGÜGYI IGAZGATÁS** | **13** | **22** |
| **C) SZOCIÁLIS IGAZGATÁS** | **947** | **1485** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **265** | **682** |
|  | 33342 |
| E.1. Környezet- és természetvédelem | 25 | 20 |
| E.2. Építésügyek, településrendezés, területrendezés | 66 | 232 |
| E.3 Építésügy | 98 | 293 |
| E.4 Kommunális ügyek |  76 | 137 |
| **F) KÖZLEKEDÉS ÉS HÍRKÖZLÉSI IGAZGATÁS** | **188** | **385** |
| **G) VÍZÜGYI IGAZGATÁS** | **5****19409** | **19** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **411** | **1329** |
| H.1. Anyakönyvi és állampolgársági ügyek | 125 | 371 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 1 | 12 |
| H.3. A Választásokkal kapcsolatos ügyek | 2 | 2 |
| H.7. Igazságügyi igazgatás | 8 | 88 |
| H.8. Egyéb igazgatási ügyek | 273 | 854 |
| **I) LAKÁSÜGYEK** | **213** | **413** |
| **J) GYERMEKVÉDELMI ÉS GYÁMÜGYI IGAZGATÁS** | **36** | **154** |
| **K) IPARI IGAZGATÁS** | **2** | **6** |
| **L) KERESKEDELMI IGAZGATÁS, TURISZTIKA** | **48** | **81** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **40** | **54** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **23** | **44** |
| **R) SPORTÜGYEK** | **1** | **0** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **670** | **2589** |
| U.1. Képviselő-testület iratai | 15 | 67 |
| U.2. Kisebbségi önkormányzat iratai | 4 | 0 |
| U.3. Szervezet, működés | 232 | 566 |
| U.4. Iratkezelés, ügyvitel | 17 | 20 |
| U.5. Személyzeti, bér- és munkaügyek | 42 | 947 |
| U.6. Pénz- és vagyonkezelés | 358 | 989 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **0** | **2** |
| X.1. Honvédelmi igazgatás | 0 | 2 |
| X.2. Polgári védelmi, katasztrófavédelmi igazgatás | 0 | 0 |
| **Összesen:** | **5491** | **8595** |

A **Humánpolitikai Iroda** végzi a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási Iroda** az előző Közgyűlés óta eltelt időszakban folyamatosan végezte a vagyonkataszteri feladatok ellátását, a helyiséggazdálkodással összefüggő kérelmek lebonyolítását. A Közgyűlés és a Gazdasági és Jogi Bizottság cégügyekkel, ingatlanpályázatok lebonyolításával kapcsolatos döntéseinek végrehajtásával összefüggő feladatok is az iroda tevékenységét képezték.

Az **Egészségügyi és Közszolgálati Osztály** vezetője a **Szociális és Intézményi Iroda** munkájáról az alábbi tájékoztatást adta:

A 360/2019 (XII. 30.) Korm. rendelet értelmében 2020. január 1. napjától az iroda feladatköre az alábbi tevékenységekkel bővült:

* családvédelmi koordináció: a hozzátartozók közötti erőszak miatt alkalmazható távoltartásról szóló 2009. évi LXXII. törvény szerint, valamint a gyámhatóság szervezetéről és illetékességéről szóló 331/2006. (XII.23.) Korm. rendelet alapján,
* gyermek családi jogállásának rendezése, gyermek családi és utónevének megállapítása,
* hozzájárulás kiskorú gyermeknek az apaság megállapítása iránti perben az anya pertársként való részvételéhez,
* ismeretlen szülőktől származó gyermek és képzelt szülők adatainak megállapítása,
* illetve törvény, vagy kormányrendelet által megállapított egyéb gyermekvédelmi, illetve gyámügyi feladatok (pl. gyámnevezés, gyámságból kizáró nyilatkozat )

2020. január második felétől 2020. február 12. napig az irodára 833 db kérelem érkezett. A hivatal földszinti ügyfélszolgálatán az iroda munkatársai januárban 1184 ügyfelet fogadtak, február 12. napjáig pedig 349 ügyfelet.

A **Lakásirodára** hatósági ügyekben beérkezett kérelmek száma az alábbiak szerint alakult 2020. január 10-től   – 2020. február 13. között:

A lakáshoz jutás, a lakbérek és lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII. 1.) önkormányzati rendelete által szabályozott támogatások:

* önkormányzati tulajdonú lakásban lakók lakbértámogatása: 70 db,
* nem önkormányzati lakásban lakók lakbértámogatása: 73 db,
* helyreállításra szoruló bérlakások bérbeadására vonatkozó kérelmek: 59 db.

A **Sport és Ifjúsági Iroda** lebonyolította a vajdahunyadi sítábor szervezői feladatait. Elkészítette a sport támogatások szerződéseivel kapcsolatos feladatokat.

A Városi Diáksport Bizottság és az iroda megszervezte az „iskolák a jégen” elnevezésű rendezvényt.

Elkészült a Neumann János Általános Iskola udvarán található 3 darab 14 x 26 m méretű műfüves ovifoci pálya. A műszaki átadás-átvétel 2020. január 17-én megtörtént.

Az iroda elvégezte az Iskolai Diák Közösségi Szolgálat tevékenységéből fakadó feladatokat. Koordinálta a februárban tartott Katasztrófavédelmi képzéssel kapcsolatos teendőket.

Továbbá biztosította az ifjúsági programok következő rendezvényeinek lebonyolításához szükséges „diák jégkarnevál” elnevezésű programot és ellátta a Kábítószer Ellenes Forummal kapcsolatos kötelezettségeket.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat. A közgyűlési döntések előkészítésében, valamint a kapcsolódó bizottságok kiszolgálásában (előkészítés és végrehajtás) folyamatos az iroda tevékenysége. Az önkormányzati támogatások szerződéseivel kapcsolatos tevékenység, továbbá a képviselői keretek bizonyos részének az intézése is az iroda feladata. Az iroda látja el a Szent Márton kártyával, a „Szombathely visszavár” ösztöndíjjal, valamint az „Aktív időskor Szombathelyen”, a „Szombathely, a Segítés Városa” elnevezésű önkormányzati programsorozattal kapcsolatos feladatokat is. A 2019. január 1. napjától megújult Szent Márton kártyarendszer regisztrációs kérelmeinek feldolgozása folyamatos. Többletfeladatként jelentkezik a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény módosítása miatt a feladat-ellátási megállapodások felülvizsgálata, az új közművelődési rendelet előkészítése, közgyűlés elé terjesztése, melyhez kapcsolódóan 2019. december 11-én a Polgármesteri Hivatal Házasságkötő termében egyeztető fórumra került sor az érintett szervezetekkel.

A Köznevelés területét érintő jogszabályi változások 2020. január 1. napjától:

1. A nemzeti köznevelésről szóló törvény végrehajtásáról szóló 229/2012. (VIII.28.) Korm.rend.  38/B §-sal egészült ki, amely kimondja, hogy a nemzeti köznevelésről szóló 2011. évi CXC. törvény (a továbbiakban: Nkt.) 8.§ (2) bekezdése szerinti felmentést – kötelező óvodalátogatás alóli felmentést -engedélyező szerv a fővárosi és megyei kormányhivatal általános illetékességgel eljáró járási hivatala.

A korábbi szabályozás szerint a felmentést a Jegyző – az egyházi és magán fenntartású intézmények esetében a fenntartó – volt jogosult engedélyezni a szülő kérelmére, az óvodavezető és a védőnő egyetértésével.

1. A 2019. évi LXX. törvény módosította a nemzeti köznevelésről szóló 2011. évi CXC. törvény 8.§ (2) bekezdését, mely szerint 2020. január 1. napjától a szülő május 25. napjáig nyújthatja be a gyermeke óvodai nevelés alóli felmentési kérelmét az engedélyező szervhez. A korábbi szabályozás szerint a felmentés iránti kérelem az egész nevelési év során benyújtható volt.
2. 2020. január 1-jétől az Oktatási Hivatal (OH) vezeti az óvodai nevelésben részvételre kötelezettek és a tankötelesek nyilvántartását, továbbá az Nkt. 72.§ (1) bekezdés b) pontjában meghatározott kötelezettség teljesítését (a szülő beíratta-e a gyermekét az óvodába).

A korábbi szabályozás alapján a Jegyző gondoskodott az óvodai nevelésben részvételre kötelezettek nyilvántartásáról, továbbá jegyzői feladat volt nyilvántartásból történő adatközlés a köznevelési feladatokat ellátó hatóság számára.

1. Szintén a korábbi szabályozás szerint a jegyző, majd 2020. január 1-jétől az Oktatási Hivatal tárgyév március elsejéig megküldi a fenntartó részére az óvodakötelesek nyilvántartását (Nkt. 45.§. (8) bekezdés szerinti adatokat). Az OH április 16-áig értesítést küld azon gyermekek lakcímére, akiknek a tárgyévben óvodáztatási kötelezettsége megkezdődik.
2. Az EMMI rendelet 20. § (2) bekezdése arról rendelkezik, hogy az az óvodai nevelésre kötelezett gyermek szülője, akinek a gyermeke az óvodakötelezettségét külföldön teljesíti (a gyermek még Magyarországon nem jár óvodába) köteles az OH-t (a korábbi szabályozás szerint a jegyzőt) írásban értesíteni a beiratkozás utolsó napját követő 15 napon belül.  Az a szülő, akinek a gyermeke már jogviszonyban áll az óvodával és a jövőben a gyermek külföldön fogja teljesíteni az óvodakötelezettségét, erről előzetesen köteles értesíteni az óvodavezetőt.
3. Az EMMI rendelet 6.§ (2) bekezdés b) pontjában módosultak a gyermek iskolakezdéshez szükséges fejlettségének területei: a jogszabály értelmi, lelki, szociális és testi fejlettségetemlít (eddig érzelmi- szociális, értelmi, beszéd, és mozgásfejlődés).
4. Tankötelezettség: EMMI rendelet 24.§ (2) bekezdése alapján a gyermek óvodai jogviszonyának megszűnéséről az óvoda írásban értesíti az Oktatási Hivatalt (korábbi szabályozás szerint a jegyzőt).

A **Közgazdasági és Adó Osztály** vezetője az alábbi tájékoztatást adta az osztály munkájáról:

Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról. Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.

Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

A **Főépítészi Iroda** vezetője az alábbi tájékoztatást adta az iroda munkájáról:

A Főépítészi Iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, hatósági bizonyítványokat adott ki. Elindította az északi iparterület rendezési tervének módosításához szükséges eljárást, valamint folytatta a településrendezési eszköz generális felülvizsgálata során szükséges folyamatot. Az irodát személyesen felkereső ügyfeleknek, tervezőknek szóban és írásban egyaránt tájékoztatást nyújtott.

2020. február 5-én lakossági fórum tartására került sor mindkét folyamatban lévő településrendezési kérdésben.

A **Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az **Általános Hatósági Iroda** munkáját érintően az alábbi jogszabályváltozások kerültek kihirdetésre:

Kihirdetésre került az egyes eljárások egyszerűsítése és elektronizálása érdekében szükséges törvénymódosításokról szóló törvényhez kapcsolódó kormányrendeletek módosításáról szóló 6/2020. (I. 31.) Korm. rendelet, amely módosított több, az Iroda munkáját érintő jogszabályt. Többek között az alábbi kormányrendeletek módosultak:

* a polgárok személyi adatainak és lakcímének nyilvántartásáról szóló 1992. évi LXVI. törvény végrehajtásáról szóló 146/1993. (X.26.) Korm. rendelet;
* a kereskedelmi tevékenységek végzésének feltételeiről szóló 210/2009. (IX.29.) Korm. rendelet;
* az anyakönyvezési feladatok ellátásának részletes szabályairól szóló 429/2017. (XII.20.) Korm. rendelet (az elektronikus anyakönyvi nyilvántartás informatikai rendszerhez való hozzáférési jogosultságra vonatkozó szabályok tekintetében);
* a központi címregiszterről és a címkezelésről szóló 345/2014. (XII.23.) Korm. rendelet (a központi címregiszterrel kapcsolatos szabályok vonatkozásában).

Az Általános Hatósági Irodához tartozó *anyakönyvvezetőknek* munkája során már az anyakönyvi eljárás 2020. január 1-jétől hatályos új szabályainak megfelelően kell eljárniuk. 2020. január hónapban az alábbi új anyakönyvi események történtek:

* születés anyakönyvezése: 150
* házasságkötés: 29
* haláleset anyakönyvezése: 220

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2020. januárban a bejegyzett események száma az alábbiak szerint alakult:

* születési események: 392
* házassági bejegyzések: 111
* halotti bejegyzések: 15

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

Január hónapban a rendezvényszervezők részt vettek a doni áttörés 77. évfordulója alkalmából tartott megemlékezésben is:

* a meghívók és emléklapok elkészítése, kiküldése;
* a műsor összeállítása, szereplők felkészítése, szerződések elkészítése;
* a rendezvény koordinálása és lebonyolítása.

2020. február 1. napjától jelentősen változtak a *hagyatéki eljárás* jegyző előtti szakaszának szabályai a hagyatéki eljárásról szóló 2010. évi XXXVIII. törvény módosulása értelmében. Erre tekintettel januárban a hagyatéki ügyintézők felkészültek az új szabályok alkalmazására, elkészültek az ügyintézéshez szükséges iratminták.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor. Januárban összesen 65 kérelem érkezett.

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet 7/A. §-ának megfelelően az Iroda folyamatosan végzi a nyilvántartásba vett szálláshely-szolgáltatók hatósági ellenőrzését. Január folyamán 21 db szálláshely-szolgáltatási tevékenységgel kapcsolatos helyszíni szemle megtartására került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos statisztikai adatszolgáltatást nyújtanak a Központi Statisztikai Hivatalnak.

Az iroda intézi a Szombathely területén működő *kiskertek* földhasználati szerződéseivel kapcsolatos ügyintézést. 2020. január 31-én az alábbi ingatlanok tekintetében jártak le az 5 évvel ezelőtt megkötött szerződések:

|  |  |  |
| --- | --- | --- |
| **Helyrajzi szám** | **Művelési ág** | **Parcellák száma** |
| 4177/2 | kert | 46 |
| 01002/1 | szántó | 28 |
| 01001 | szántó | 20 |
| 0996 | kert | 32 |
| 0995/2 | kert | 5 |
| 11395/3 | kert | 150 |
| 11395/5 | kert | 287 |
| 11396 | kert | 51 |
| 0333/30 | gyümölcsös | 22 |
| 10808 | rét és kert | 8 |
| 10811/4 | kert | 14 |
| 0969/41 | szántó és út | 2 |

A Közgyűlés 438/2019. (IX.26.) Kgy. sz. határozatában úgy döntött, hogy ezeket az ingatlanokat továbbra is rekreációs célra kívánja hasznosítani, 5 évre, változatlan díj és feltételek mellett. Ennek megfelelően az Iroda munkatársai december-január folyamán adategyeztetés céljából megkeresték a használókat (mintegy 650), előkészítették a szerződéseket, elkészítették a térképmásolatokat, és aláíratták a szerződéseket, amely alapján azok februárban benyújthatóak az ingatlan-nyilvántartási hatóságnak.

Az Általános Hatósági Irodához tartozó *Ügyfélszolgálat* munkájáról az alábbiakban számolok be. 2020. január hónapban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |
| --- | --- | --- | --- | --- | --- | --- | --- |
| **Általános információk** | **Szociális ügyek** | **Lakás-ügyek** | **Adó-ügyek** | **Kommun. ügyek** | **Keresked. ügyek** | **Szt. Márton kártya** | **Kiskert szerz.** |
| 668 | 1184 | 652 | 269 | 47 | 136 | 295 | 591 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ezek számadatai az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2020. január | 266 | 149 |

Az **Építéshatósági Iroda** általános építésügyi hatóságként látja el az elsőfokú építésügyi hatósági feladatokat a megyeszékhelyen, valamint 39 környező településen. Kérelemre lefolytatja az engedélyezési eljárásokat, hatósági bizonyítványokat állít ki, valamint teljesíti a szakhatósági és egyéb szervi megkereséseket. Az irodára érkező ügyfeleknek tájékoztatást nyújt, illetve a hatósági rendeletek által előírt, és más hatóságok általi megkeresésre, helyszíni szemléken vesz részt. A hatósági ügyekben a jogszabályban előírt ügyintézési határidőt az Iroda betartotta.

A fővárosi és megyei kormányhivatalok működésének egyszerűsítése érdekében egyes törvények módosításáról szóló 2019. évi CX. törvény (a továbbiakban: Törvény) alapján a települési önkormányzatok mindazon vagyona és vagyoni értékű joga, amelyek az építésügyi igazgatási feladatok ellátását biztosítják, 2020. március 1-jén – a feladat ellátásának időtartamára – az állam ingyenes használatába kerülnek. A használati jogot a fővárosi és megyei kormányhivatal gyakorolja.

A fővárosi és megyei kormányhivatalokról, valamint a járási (fővárosi kerületi) hivatalokról szóló 86/2019. (IV.23.) Korm. rendelet 62/A. § (2) bekezdése alapján az ingyenes használati jog alapításához kapcsolódó feladatok végrehajtásának, illetve a köztisztviselők, valamint státuszaik átvételének részletkérdéseit a települési önkormányzatok polgármesterei, valamint a fővárosi és megyei kormányhivatalok kormánymegbízottai között megkötött megállapodás rendezi. A Törvény értelmében a feleknek a megállapodást 2020. január 31. napjáig kellett megkötni.

A fentiek értelmében az építésügyi igazgatási feladatok átvételéről szóló megállapodás Polgármester Úr részéről 2020. január 30. napján, Kormánymegbízott Úr részéről 2020. január 31. napján – vagyis a törvényben rögzített határidőben – aláírásra került.

2020. január 1. napjától a Hatósági Osztályhoz tartozik a **Közterület-felügyelet**. Januárban befejeződtek a Polgármesteri Hivatalba való beolvadással összefüggő feladatok. A Felügyelet 2020. januárban végzett tevékenységéről az alábbiakban számolok be:

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 42 esetben, zöldterületi szabályszegés miatt 59 esetben alkalmaztak figyelmeztetést.

A közterület-felügyelők észlelése és lakossági bejelentések alapján 22 esetben került kihelyezésre értesítő a forgalomra alkalmatlan, illetve rendszám nélkül közterületen tárolt gépjárművekre.

A hónap folyamán 3 db gépjármű elszállításra került.

1. Térfigyelő ügyeleti szolgálat

A térfigyelő ügyeleti szolgálathoz telefonon 108, e-mailen 10 bejelentés érkezett.

A hónap folyamán a rendőri megkeresésre 6 alkalommal került sor kamerafelvétel átadására.

1. Gyors reagálású egység

Az egység a hónap folyamán 160 esetben alkalmazott szabálysértés, illetve szabályszegés esetén figyelmeztetést.

1. Mezőőri szolgálat

A mezőőri szolgálat munkatársai a külterületi részeken 8 esetben észleltek illegális szemétlerakást.

1. Állategészségügyi és Ebrendészeti szolgálat

Január hónapban a telepre nem került be egyetlen kutya és örökbefogadás sem történt. Az ebrendészek 4 esetben a közterületen befogott ebet a chip azonosítást követően visszajuttatták tulajdonosaiknak.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a TOP pályázatok támogatási szerződési határidejének ütemezésében, előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP kerékpárosbarát fejlesztés**   |  A fedezet biztosításáig az ajánlati kötöttség 2020.március 13. napjáig meghosszabbításra került. A határidő sürgető voltára tekintettel a bíráló bizottság 02.19-ülésén javasolja az eljárás eredményessé nyilvánítását a fedezet biztosítása esetére. |
| 2. | **TOP Óvoda fejlesztések V.**(Gazdag Erzsi Óvoda, Vadvirág Óvoda)  | Az ajánlati felhívás és a közbeszerzési dokumentumok minőségbiztosításra felterjesztésre kerültek a KFF-hez. |
| 3. | **TOP Vásárcsarnok felújítása** | Az eljárás eredményéről szóló döntéstervezet minőségbiztosításra felterjesztésre került a KFF-hez, a szerződés a zárótámogató tanúsítvány kiállítását és az összegezés kiküldését követően köthető meg, az ajánlati kötöttség 2020.március 13.napjáig áll fenn. |
| 4. | **TOP Képtár eszközbeszerzés** (műtárgy világítás, informatikai eszközök) | Az ajánlati felhívás hirdetménye feladásra került, ajánlattételi határidő: **2020.03.18.** |
| 5.  | **TOP- Szociális városrehabilitáció II.**(Tóth István Park, Szabadságharcos u.4. vizesblokk) |  Ajánlattételi határidő: **2020.02.19.** |
| 6. | **Mészáros Lőrinc utca, Török Ignác utca és a Vadász utca felújítása** |  Ajánlattételi határidő**: 2020.02.26.** |
| 7. | **Elektromos gépjárművek beszerzése** | Ajánlati felhívás, közbeszerzési dokumentumok elfogadása a közbeszerzési bíráló bizottság 02.19-i ülésére előkészítve. |
| 8. | **TOP Víztorony eszközbeszerzés** (Bemutathatóságot szolgáló eszközök, Installáció világítása, Multimédia terem) | Ajánlati felhívás, közbeszerzési dokumentumok elfogadása a közbeszerzési bíráló bizottság 02.19-i ülésére előkészítve. |
|  9. | **TOP Energetika – Oladi Szakképző** | Közbeszerzési tanácsadó beszerzése megtörtént. Az eljárás előkészítése folyamatban van. |
|  10. | **TOP Energetika –Maros-Pipitér Óvoda** | Közbeszerzési tanácsadó beszerzése megtörténtAz eljárás előkészítése folyamatban van. |
| 11. | **TOP Schrammel – eszközbeszerzés**(műtárgyvilágítás, informatikai eszközök) | Közbeszerzési eljárás bizottságra történő előkészítése folyamatban van. |
| 12. | **TOP Ferenczy utca felújítása** | Közbeszerzési tanácsadó beszerzése folyamatban van, piackutatás megtörtént.Az eljárás még nem indult meg. |

A **Beruházási Iroda** vezetője az alábbi tájékoztatást adta az iroda tevékenységéről:

**TOP-6.2.1-15-SH1-2016-00005 Bölcsődei fejlesztések Szombathelyen** című projekt keretében a Csodaország Bölcsőde kivitelezése befejeződött. A konyhai gépészeti befúvó rendszer az EBI által megkötött szerződés szerint kiépítésre került. A bölcsődei eszközbeszerzésre vonatkozó szerződés aláírása folyamatban van.

**TOP-6.3.2-15-SH1-2016-00001 A szombathelyi Sportliget fejlesztése** című projekt kivitelezését a Sportliget 2018 Konzorcium (Homlok Építő Zrt. és a Prenor Kft.) végezte el. A parkoló forgalomba helyezési eljárásban a jogerősítés megtörtént. A salakos pályák minőségi problémáinak vizsgálatára szakértői felkérés történt.

Projekthez kapcsolód Aranypatak híd műszaki átadásra került, forgalomba helyezési eljárás jogerősítése megtörtént.

**TOP-6.6.1-15-SH1-2016-00001 Új Egészségügyi Alapellátó Központ** kialakításacímű projekt megvalósítása a Dreiszker Kft.-vel kötött szerződés szerint folyamatban van. A Távhő-szolgáltatóval a fűtési energia biztosítására vonatkozó szerződések aláírása folyamatban van.

**TOP-6.7.1-15-SH1-2016-00001 Szociális város rehabilitáció II. ütem** című projekt keretében, a szociális bérlakás felújítások esetében, a műszaki átadás-átvételi eljárás lezárult. Garanciális jellegű hibák javítását a kivitelező készre jelentette, a hiányzó dokumentumok, valamint az elkészült létesítmények üzemeltető részére történő átadás folyamatban van.

A Szabadságharcos utca 4. szám alatti ingatlanon 3 lakásban fürdő helyiség kialakítására, valamint a Tóth István park fejlesztésére vonatkozóan a közbeszerzési eljárás folyamatban van.

**TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban, Szombathely Megyei Jogú Város Közgyűlésének 42/2016. (II.25.) Kgy. számú határozata alapján eljárva a tervezők, azaz az Investment Kft., a Somlai Mérnöki Iroda Kft., valamint a Westber Kft. beszerzésre kerültek és a kiviteli tervek elkészültek. Az építési műszaki ellenőr beszerzése megtörtént, a Magyar Mérnök Céh Kft.-vel a megbízási szerződést megkötöttük. A kivitelező beszerzésére vonatkozó eljárásban az ajánlatok beérkeztek, az értékelés folyamatban van. A műszaki ellenőr szerződést felbontottuk, új műszaki ellenőr beszerzése folyamatban van. A kivitelezési összeghez szükséges támogatási összeg növelés kapcsán a támogató döntésére várunk.

**TOP-6.5.1-15-SH1-2016-00004 Önkormányzati épületek energetikai korszerűsítése** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. számú határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A Szombathely, Bem J. u. 33. szám alatti Hétszínvirág Óvoda; a Szombathely, Pázmány P. krt. 26. szám alatti Micimackó és Napsugár Óvoda; továbbá a Szombathely, Margaréta u. 1. szám alatti Margaréta Óvoda energetikai korszerűsítési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése megtörtént.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** szakaszra vonatkozóan az engedélyes és kiviteli tervek elkészítésére vonatkozó tervezési szerződés előkészítés alatt van. (Jogosultsági döntés van, de támogatási szerződés még nem került aláírásra.) **Szombathely-Balogunyom településeket összekötő kerékpárút** engedélyes terveit, az építési engedélyt, valamint a kiviteli terveket a Beruházási Iroda beszerezte. A beruházáshoz szükséges kisajátítás folyamatban van.

**TOP-6.5.1-16-SH1-2018-00001 "Maros és Pipitér óvoda energetikai korszerűsítése"** Az engedélyes szintű tervek leadása 2019. szeptember 2-án megtörtént, a kiviteli tervek és a tervezői költségbecslés rendelkezésre áll. A műszaki ellenőr beszerzése megtörtént. Jelenleg a kiviteli tervek felülvizsgálata, valamint a kivitelező beszerzésére vonatkozó közbeszerzési eljárás előkészítése van folyamatban.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében **„Új bölcsődei intézmény létesítése Szombathelyen”** című pályázat megvalósításhoz szükséges engedélyezési és kiviteli terveinek elkészítésére vonatkozó indikatív árajánlatok rendelkezésre állnak. A pályázati kérelem beadásra került, a jogosultsági döntést 2019. október 10-én megkapta az önkormányzat. Támogatói döntésre várunk. A tervező beszerzése előkészítés alatt van.

**TOP-6.2.1-15-SH1-2016-00002 Óvodák fejlesztése Szombathelyen** projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata alapján eljárva az engedélyes és kiviteli tervek, az építési műszaki ellenőr beszerzésre kerültek, valamint a kivitelezők beszerzése részben megtörtént.

* A **Gazdag Erzsi Óvoda** tekintetében a közbeszerzés nyertesével a Pritamin Trend Kft.-vel kötött az önkormányzat szerződést, azonban a szerződéses határidőben a kivitelező nem kezdte meg a kivitelezési munkákat. A szerződés felmondásra került, a meghiúsulási kötbér érvényesítése érdekében szükséges intézkedés kezdeményezésre került. Az V. közbeszerzési eljárás előkészítése folyamatban van.
* A **Vadvirág Óvodában** a közbeszerzés nyertesével a Pritamin Trend Kft.-vel megkötésre került a szerződés, azonban a szerződéses határidőben csupán a vállalás 75 %-át teljesítették. A szükséges intézkedéseket megtette az iroda az elszámolás és a kötbér érvényesítése érdekében Az V. közbeszerzési eljárás előkészítése folyamatban van.
* Az **Aréna Óvoda** felújítására vonatkozóan a harmadik közbeszerzési eljárás eredményesen zárult, a nyertes KG Invest 2008 Kft-vel a kivitelezési szerződés megkötésre került. A munkaterület 2019. június 6-án került átadásra kivitelezőnek. Az Óvoda felújításához kapcsolódóan a pályázatból kimaradt műszaki tartalom (pl.: bútorok, személyfelvonó) megvalósítására önkormányzat által biztosított támogatásból a Szombathelyi Köznevelési GAMESZ kötött szerződést a KG Invest 2008 Kft-vel. Az óvoda konyhájának felújítása az ELAMEN Zrt. feladata, amelyre szintén a KG Invest 2008 Kft-vel kötött szerződést. A felmerült vakolatrendszerrel kapcsolatos problémára a Közgyűlés biztosította a fedezetet, az erre vonatkozó szerződésmódosítás elkészült és megküldésre került a Közbeszerzési Felügyeleti Főosztály (KFF) általi jóváhagyásra, emellett a kivitelezés továbbra is folyamatban van. A Közgyűlés döntése értelmében a vakolatrendszerrel kapcsolatos probléma ügyében szakértői vizsgálat került kezdeményezésre, a vizsgálat folyamatban van. Az óvoda új kerítésének kialakítására vonatkozóan a tervező beszerzése folyamatban van.
* A **Benczúr Óvoda** felújítására a vállalkozási szerződés aláírásra került a nyertes Szkendó Építő és Mélyépítő Mérnöki Kft-vel. Az óvoda kivitelezése elkészült, műszaki átadás-átvételi eljárás lezárult, folyamatban van a használatbavételi engedélyezési eljárás.
* A **Mesevár Óvoda** kerítésének építésére a vállalkozási szerződés aláírásra került a nyertes PDR Alpok Bau Kft.-vel. A vállalkozó a meglévő kerítést elbontotta, az új kerítés alapozását elvégezte, a lábazat falazását végzi, kerítésmezőket festésre elszállította. A szerződéses határidő elmulasztása miatt késedelmi kötbér kiszabását helyeztük kilátásba. Póthatáridő mellett a kivitelező elkészíti a kerítést várhatóan 2020. május 31-ig.

**TOP-6.3.1-15-SH1-2016-00001 Szombathely, Szent László király utcai felhagyott iparterület fejlesztése** címűprojekt keretében, Szombathely Megyei Jogú Város Közgyűlésének Gazdasági és Városstratégiai Bizottsága 253/2016. (VI.20.) GVB számú határozata alapján eljárva az engedélyes és kiviteli tervek, az építési műszaki ellenőr, valamint a kivitelező beszerzésre kerültek. A kialakításra kerülő vívóakadémia, kereskedelmi egységek, cserkészház, asztalitenisz csarnok és ezekhez tartozó út, parkolók, közművek kivitelezési munkái elkészültek. A jogerős használatbavételi engedélyek rendelkezésre állnak. Az üzemeltető részére az ingatlan és a megvalósított beruházás átadásra került.

**TOP-6.5.1-15-SH1-2016-00003 Neumann János Általános Iskola felújítása** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. számú határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. Az épület energetikai korszerűsítési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és műszaki ellenőr általi ellenőrzése megtörtént. Garanciális problémák javítása folyamatban van.

**TOP-6.5.1-15-SH1-2016-00005 Egészségügyi Intézmények Energetikai Korszerűsítése** című projekt keretében, Szombathely Megyei Jogú Város Közgyűlésének 192/2016. (VI.9.) Kgy. számú határozata alapján eljárva a kiviteli tervek, az építési műszaki ellenőr, valamint a kivitelező beszerzésre kerültek. A Váci Mihály utca 3. szám alatti, illetve a Jáki u. 35. szám alatti orvosi rendelők energetikai korszerűsítésének kivitelezési munkáit a KG Invest 2008 Kft. szerződéses határidőben 2019. január 31-én befejezte, a műszaki átadás-átvétel megtörtént, a megvalósulási dokumentációk benyújtása és ellenőrzése megtörtént. Garanciális problémák javítása folyamatban van.

**TOP-6.1.3-15-SH1-2016-00001 azonosítószámú, "Szombathelyi Vásárcsarnok felújítása”** c. projekt keretében, indított közbeszerzési eljárás során beérkezett ajánlatok (4 db) műszaki-szakmai alkalmassági vizsgálatát a Beruházási Iroda elvégezte, jelenleg KFF jóváhagyására, támogató tartalmú záró tanúsítványára várunk. Korábbi műszaki ellenőri szerződés felmondásra került, új műszaki ellenőrrel való szerződéskötés folyamatban van.

**Az Innovációs és Technológiai Minisztérium által kiírt pályázat keretében 2 db elektromos gépjármű beszerzésére vonatkozó pályázat került benyújtásra.** 2019. január 9-én a legfeljebb bruttó 30 millió forintos támogatás elnyerésére irányuló támogatási szerződés aláírásra került, a megvalósítási határidő: 2020. június 30. A beszerzés előkészítéséhez a dokumentumokat a közbeszerzési tanácsadó részére átadásra került.

**TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**” című projekt a megvalósult Stromfeld és Joskar-Ola szakaszok tekintetében sikeresen lezárult. Ezen két szakasz esetében a nyertes Szkendó Kft. a kivitelezési munkákat a szerződéses határidőben befejezte. A szakaszok vízjogi üzemeltetési engedélye rendelkezésre áll.

A további 6 szakasz tekintetében kiírt újabb közbeszerzési eljárás eredményes volt, a nyertes A-Híd Zrt-vel a szerződéskötés 2019. január 28-án megtörtént. Kivitelező a Szent Imre herceg útja, Olad falu, Rumi út, Szatmár utca és Mérleg utca vonatkozásában a munkákat készre jelentette. A Nárai utcai, valamint a Szent Imre herceg utcai szakaszok tekintetében a Kivitelező 2019. november 21 -én pótmunkaigényt jelentett be. A szerződésmódosítás az Önkormányzat részéről aláírásra került, a Kivitelező részéről folyamatban van.

A Szent Imre herceg útja, Olad falu, Rumi út, Szatmár utca és Mérleg utca vonatkozásában a műszaki átadás-átvételi eljárás 2019. december 23-án lezárult, jelenleg a garanciális hibajavítás van folyamatban.

**TOP-6.1.4-16 „Képtár turisztikai fejlesztése”** című pályázat keretében, Szombathely Megyei Jogú Város Közgyűlésének 380/2016. (XII. 15.) Kgy. számú, valamint a 65/2018. (IV. 26.) Kgy. számú határozata alapján eljárva a kiviteli tervek beszerzésre kerültek. A műszaki ellenőri feladatokat a Westber Kft látja el. A kivitelező részére a munkaterület átadására 2019. október 10-én került sor. A munkavégzés folyamatos, a kivitelezési határidő: 2020. október vége. Az eszközbeszerzésre vonatkozó eljárás van folyamatban.

**TOP-6.1.4-16 „Víztorony turisztikai fejlesztése”** című pályázat során, Szombathely Megyei Jogú Város Közgyűlésének 86/2017. (IV. 27.) Kgy. számú határozata, valamint a 66/2018. (IV. 26.) Kgy. számú határozata alapján eljárva az építési engedély beszerzésre került, a kivitelezési tervdokumentációt a Beruházási Iroda elkészítette. A műszaki ellenőri szerződés 2018. augusztus 22-én aláírásra került a Savaria Városfejlesztési Nonprofit Kft.-vel. A kivitelező beszerzésére vonatkozó közbeszerzési eljárás lezárult, a nyertes Homlok Építő Zrt-vel a szerződéskötés megtörtént, a munkaterület átadásra került, a kivitelezési határidő 2020. április 8. A kivitelezés elérte a 25 %-os készültségi fokot.

**Szent Márton projekt II. ütem**ében a Beruházási Iroda Szombathely Megyei Jogú Város Közgyűlésének 37/2017. (III. 2.) Kgy. számú határozata, a 174/2017. (VI. 15.) Kgy. számú, valamint a 322/2018. (XII. 10.) Kgy. számú határozata alapján járt el az alábbiak szerint:

* **Ady tér és környezetének fejlesztése:** A terveket készítő Somlai Mérnöki Iroda Kft. a vázlatterveket elkészítette, az iroda részére átadta, azokat a Tervtanács és a Közgyűlés a 67/2018. (IV. 26.) Kgy. sz. határozatával elfogadta. A tervező az engedélyes szintű tervdokumentációkat átadta. Az engedély iránti kérelem benyújtásához szükséges feltételek megteremtése (tulajdonosi hozzájárulás kérés) és a kiviteli tervek készítése folyamatban van.
* **Járdányi Paulovics István Romkert fejlesztése:** A Savaria Múzeum a császári mozaik kiemelését, konzerválását elvégezte. A mozaik restaurálására és elhelyezésére vonatkozó javaslatokat a Miniszterelnökség jóváhagyta. Ennek keretében a Romkert területén a tereprendezésre vonatkozó beszerzés eredményesen lezárult, az Inter-Alp Produkt Kft. a munkákat szerződés szerint elvégezte, jelenleg a műszaki átadás-átvételi eljárás van folyamatban. A Pásztor utcai raktár bővítésére vonatkozó szerződéskötés megtörtént. A mozaik restaurálására vonatkozó szerződéskötés megtörtént.
* **Szent Márton utca rehabilitációja:** A tervezési szerződés megkötésre került, az engedélyezési tervek elkészültek, az építési engedélyt megkaptuk. A kiviteli terveket 2018. szeptember 26-án a tervező átadta.

**A Késmárk utcai teniszcentrum fejlesztése** vonatkozásában, Szombathely Megyei Jogú Város Közgyűlésének 5/2018. (II. 15.) Kgy. számú határozata az MVP programból történő támogatását tudomásul vette, az alapján eljárva a tervező beszerzése megtörtént. Az engedélyezési szintű terveket a Közgyűlés 146/2018. (VI. 25.) Kgy. számú határozatával támogatta. Az engedély, a kiviteli tervek, az építési műszaki ellenőr beszerzésre kerültek. A kivitelező beszerzésére vonatkozó közbeszerzési eljárás sikeresen lezárult, a vállalkozási szerződést aláírta az önkormányzat a nyertes Takép 2000 Kft.-vel. A munkaterület átadásra került, a kivitelezési munkák folyamatban vannak, a készültség az 75 %-ot meghaladja. A kivitelezési határidő: 2020. március 21.

**„Schrammel Imre életművének méltó helyen történő elhelyezése Szombathelyen”** projekt: A kivitelező beszerzésére vonatkozó eljárás eredményeképpen megkötésre került a szerződés a Takép-2000 Kft-vel. A munkaterület átadás 2019. október 15-én megtörtént, a kivitelezés folyamatos. Az eszközbeszerzésre vonatkozó eljárás előkészítése folyamatban van.

**TOP-6.1.1-15-SH1-2016-00001 A szombathelyi Északi Iparterület fejlesztése** címűprojekt keretében, Szombathely Megyei Jogú Város Közgyűlésének 189/2016. (VI.09.) Kgy. számú határozata alapján eljárva a kiviteli tervek, és az építési műszaki ellenőr beszerzése megtörtént. A műszaki ellenőri feladatokat a Westber Kft. látja el. A szükséges hatósági engedélyeket a Beruházási Iroda beszerezte. A fejlesztést végző kivitelezőre vonatkozó közbeszerzési eljárás lezárult. A szerződés aláírásra került a Vasivíz Zrt-vel és az Alpok Terra Kft-vel. A kivitelezés folyamatban van, a készültségi fok elérte a 75 %-ot.

**Az MLSZ által** - a 2012 óta működő Országos Pályaépítési Programjának keretén belül - **meghirdetett Óvodai Pályaépítési Program** keretében a pályázat benyújtásáról a Sport és Ifjúsági Iroda gondoskodik, melyhez a műszaki tartalmú alátámasztó dokumentumokat a Beruházási Iroda biztosítja, szerzi be. A 163/2019. (IV.30.) Kgy. sz. határozat alapján az iroda újabb talajmechanikai szakvéleményt, valamint helyszínrajzot szerzett be az új helyszínen, azaz a Neumann János Általános Iskola udvarára történő elhelyezésre tekintettel. A munkaterület átadás-átvételi eljárása 2019. november 5-én megtörtént. A pályák elkészültek, a műszaki átadás 2020. január 17-én lezárult.

**Szombathelyi Jáki úti temető I. világháborús hadisírjainak és emlékműveinek felújítása** megtörtént, a Honvédelmi Minisztérium által észrevételezett hibák javítása elkészült. Az 578 db egységes hadisírkő stabilizálására, stabillá tételére vonatkozóan a Honvédelmi Minisztérium tájékoztatása alapján ismételt pályázat benyújtása szükséges, jelenleg annak előkészítése zajlik. A kivitelezésre vonatkozóan az árajánlatok ismét beszerzésre kerültek.

**A szombathelyi Gothard-kastély felújításának és hasznosításának előkészítése** projekt vonatkozásában az engedélyezési és kiviteli tervek elkészítésére vonatkozóan előzetes, piackutatási célú árajánlatok bekérésre kerültek. A legkedvezőbb ajánlat is jócskán meghaladja a tervezésre rendelkezésre álló összeget. A Városfejlesztési Iroda kiállítási forgatókönyvet szerzett be.

**Az I. világháborúban elesett tűzoltók tiszteletére állított emlékmű rekonstrukciójára** vonatkozó pályázat ( a gyöngyösszőlősi I. világháborús hősi emlékmű kerül felújításra ) benyújtásra került. Az engedélyezési és kiviteli tervek beszerzésre kerültek. A MANK Nonprofit Kft. szakvéleményének beszerzése folyamatban van. A megvalósítás határideje 2020. május 31.

**Parkerdő Lakópark területén játszótér kialakítása** ügyében a tervek rendelkezésre állnak. A Közgyűlés a 156/2019. (IV.30.) Kgy. sz. határozatában a játszótér építését elrendelte. A kivitelezésre vonatkozó közbeszerzési eljárás lezárult, a nyertes Litor Kft-vel a szerződés megkötésre került. A munkaterület átadás-átvételi eljárás 2019. október 17-én lezárult. A kivitelezés határideje 2020. július 1.

**A Kámoni Arborétum és Ökoturisztikai Központ területén Fiókkönyvtár építése** A munkaterület átadására 2019. október 21-én került sor, a kivitelezés meghaladja a 25 %-os készültséget.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"** Az engedélyezési és kiviteli tervdokumentáció elkészült. Jelenleg a kiviteli tervdokumentáció műszaki ellenőri felülvizsgálata van folyamatban. A közbeszerzési eljárás előkészítése folyik.

**A Bolyai u. 1-3. számok közötti közpark megépítésére** vonatkozó tervek tavaly augusztusban elkészültek. A kivitelező beszerzése megtörtént. A munkaterület átadására 2019. szeptember 13-án került sor.

**A Vereczkei utca járda** burkolatfelújítás kivitelezőjének beszerzése megtörtént. A munkaterület átadására 2019. október 19-én került sor.

**A Pázmány P. utca 42-52. szám alatti épülettömb körüli járda** burkolatfelújítás kivitelezőjének beszerzése megtörtént. A munkaterület átadására 2019. október 19-én került sor.

**A Szűrcsapó u. 22. szám melletti területen parkoló kialakítása:** A kivitelező beszerzése megtörtént, a vállalkozási szerződés aláírásra került. A kivitelezés folyamatban van.

**Bem J.** **u. 19.** **előtti járda felújítása, és a** **Söptei u. – Losonc u. kereszteződésében gyalogátkelőhely kiépítése:** A kivitelező beszerzése megtörtént, a vállalkozási szerződés aláírásra került. A gyalogátkelőhely kiépítése megtörtént, a járda felújítása folyamatban van.

**A Ferenczy I. utcai fejlesztés:** A kivitelező kiválasztására irányuló közbeszerzési eljárás indító lapja elkészült, aláírás alatt van. A Közbeszerzési Irodának történő átadást követően a feltételes közbeszerzési eljárás megindulhat. A támogatási szerződés még nem került aláírásra a támogató részéről.

**Tervezés:** Szombathely Megyei Jogú Város Közgyűlése által 156/2019. (IV.30.) Kgy. sz. határozatával elfogadott tervek elkészítését végző tervezők beszerzése megkezdődött a határozat 3. pontjában lévő sorrendben.

**2020. évben 1000 db új fa telepítésének megvalósítása Szombathelyen:** A tervező beszerzése 2019. decemberben megtörtént, az eljárás eredményes volt. Szily Adrien és Pintér Gábor tervezőkkel a tervezési szerződést 2019. december 20-án megkötöttük. A tervleadás határideje 2020. április 15., 2020. január 14-én az első tervezői egyeztetésre került sor, ahol megtárgyalásra került a tervezési stratégia. A tárgyalást követően érintetteknek fahelyek megállapításához javaslatkérő levél került kiküldésre, abban megállapított határidő 2020. január 31-e volt. 2020. február 19-én sor kerül a második tervezői egyeztetésre.

**Városfejlesztési alap, képviselői keret felhasználása:**

A bizottsági, illetve közgyűlési határozatok alapján a feladatok elosztásra kerültek a Kommunális és Környezetvédelmi Iroda, Beruházási Iroda, továbbá az Egészségügyi, Kulturális és Köznevelési Iroda között. A támogatott szervezetek beadványai alapján a támogatáshoz szükséges támogatási szerződések ügyintézése, az elszámolások be/elfogadása folyamatos.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A magán beruházásban kiépülő víziközművek tulajdonba adásával kapcsolatos ügyek intézése folyamatos. A lakóparkok esetében a szennyvízvezeték tulajdonba vétele a folyamatos beépítések miatti kárelhárítások finanszírozási kérdését veti fel. Egy egységes álláspont kialakítása, és a Vasivíz Zrt.-vel történő egyeztetés szükséges. A Vasivíz üzemeltetői szakvéleménye alapján a GFT-ben szereplő, és havária eseményekről szóló felújításokra, pótlásokra vonatkozó tájékoztató visszajelzésünk, továbbá az elkészült munkák műszaki átadás-átvételén való részvétel, a beküldött számlák teljesítés igazolása folyamatos. A 2020-2034 évre szóló gördülő fejlesztési tervet (GFT) a Vasivíz Zrt. megküldte a MEKH-nek jóváhagyás céljából, a tervrészek engedélyezése megtörtént.

**Egyéb beadványokkal kapcsolatos feladatok végrehajtása:** A Szombathely, Laky Demeter utcai posta újranyitásával kapcsolatosan lakossági igény merült fel. Az ügyintézés jelenleg folyamatban van. A Magyar Posta Zrt. részére az önkormányzat által aláírt támogatási szerződés tervezetet megküldtük a Posta még nem küldte vissza. Ágh Ernő képviselő úr kezdeményezésére az ügy előrehaladása érdekében Bártfai-Mager Andrea nemzeti vagyon kezeléséért felelős miniszter asszonynak küldtünk Dr. Puskás Tivadar, Polgármester Úr, és Dr. Hende Csaba, Országgyűlési Képviselő Úr nevében egy megkereső levelet 2019. július 31-én. Válasz azóta nem érkezett. 2020. január 6-án polgármesteri megkeresést küldünk a Magyar Posta Zrt. részére, melyben tájékoztatást kértünk a fűtéskorszerűsítési beruházás előkészítésének állásáról, és kértük a folyamat gyorsítását. Válasz azóta nem érkezett.

**Intézményi felújítások:**

A Szombathelyi Szolgáltatási Szakképzési Centrum Oladi Szakgimnáziuma és Szakközépiskolája hőszivattyúinak szivárgásvizsgálata megrendelésre került. A vizsgálat elvégzése folyamatban van.

A Szombathelyi Oladi Szakgimnáziumban lévő hőszivattyú testzárlatos kompresszorának cseréjére vonatkozóan az ajánlattételi felhívás előkészítése folyamatban van.

**Szombathely, Fő téri nyilvános illemhely felújítása:**

A SZOVA Zrt. tájékoztatása szerint, a legutóbbi, két évtizede történt felújítás óta a létesítmény gépészete, tárgyai, és burkolatai jelentősen elhasználódtak, alkatrészek hiányában a beépített eszközök nem javíthatók csak ideiglenes megoldásokkal. A mellvéd falak állapota folyamatos javításra szorul. Az egyre gyakrabban jelentkező műszaki problémák az üzemeltetést rövidtávon veszélyeztetik. A SZOVA Zrt. 3 indikatív árajánlatot kért kiviteli tervek elkészítésére, melyek közül a legalacsonyabb ár szerint a kiviteli terv elkészítésének költsége a költségvetésben átcsoportosításra került. Önkormányzatunk versenyszabályzata szerinti tervezői beszerzés előkészítés alatt áll.

A **Városfejlesztési Irodánál** a pályázati ügyintézés és a projektmenedzsment tevékenység keretében az alábbi feladatok ellátása történt meg:

A **TOP-6.2.1-15-SH1-2016-00002** azonosító számú, **„Óvoda fejlesztések Szombathelyen”** elnevezésű projekt keretében:

* az **Aréna Óvoda** felújítása során felmerülő pótmunkák miatti szerződésmódosítás tervezete ellenőrzés céljából a Közbeszerzési Felügyeleti Főosztály részére 2020. január 8-án megküldésre került, amelynek hiánypótoltatása jelenleg is folyamatban van.

A vállalkozó a kivitelezési munkák teljesítését 2020. január 27-én készre jelentette, az óvoda műszaki átadás-átvételi eljárása jelenleg is zajlik.

* a **Benczúr Óvoda** műszaki átadás-átvételi eljárása a 2019. december 18-án tartott helyszíni bejárással lezárult, jelenleg a használatba vételi engedélyek beszerzése van folyamatban.
* a **Mesevár Óvoda** kerítésének elkészítését a vállalkozó a szerződésben vállalt határidőre (2019. október 19.) nem teljesítette, azonban 2019. november utolsó hetében a munkálatokat megkezdte. A 2020. február 4. napján tartott kooperáció alkalmával a tervező minőségi kifogásokkal élt a kivitelező teljesítésével szemben, amely tárgyban egyeztetés zajlik.
* a **Gazdag Erzsi Óvoda** és a **Vadvirág Óvoda** fejlesztését illetően az „OVI V.” közbeszerzési eljárás megindítása elkezdődött (az eljárás dokumentumainak benyújtása KSZ észrevételezésre 2020. február 12. napján megtörtént).

A projekt 6. számú időközi elszámolása 2020. január 16-án, a 4. mérföldkőhöz tartozó szakmai beszámoló 2020. január 31. napján a Közreműködő Szervezet felé benyújtásra került.

A 7. számú kifizetési kérelem (Benczúr Óvoda kivitelezői végszámlája (100%), valamint az Aréna Óvoda 3. részszámlája (75%)) benyújtása folyamatban van.

A **TOP-6.2.1-15-SH1-2016-00005** azonosító számú, **„Bölcsőde fejlesztések Szombathelyen”** elnevezésű projekt keretében a 8. számú kifizetési kérelem 2020. február 5. napján a Közreműködő Szervezet részére benyújtásra került.

A Csodaország Bölcsőde eszközbeszerzése tárgyában 2020. január 9-én beérkezett ajánlatok értékelése megtörtént, a nyertes ajánlattevővel a megbízási szerződés megkötése folyamatban van.

A **TOP-6.2.1-19-SH1-2019-00001** számú, **„Új bölcsőde építése Szombathelyen"** című pályázat támogató döntése 2020. január 20. napján megérkezett, amelyben a Pénzügyminisztérium Regionális Fejlesztési Programok Végrehajtásáért Felelős Helyettes Államtitkárság vezetője a kérelmet 460.000.000,- Ft összegű támogatásra érdemesnek ítélte. A projekt támogatási szerződéskötés alatt áll, a projektmenedzseri feladatok elvégzésére az árajánlatok bekérése megkezdődött.

A **TOP-6.6.2-15-SH1-2016-000001** számú, **„Szociális alapszolgáltatások fejlesztése Szombathelyen”** című projekt tárgyában a Záró Beszámoló hiánypótlása 2020. február 3. napján, határidőben teljesítésre került. A záró helyszíni ellenőrzésre várhatóan 2020. április hónapban kerül sor.

A TOP-6.3.3-15-SH1-2016-00001 **Szombathely bel- és csapadékvíz** védelmi rendszerének fejlesztése projektben az aktuális kifizetési kérelem benyújtásához szükséges pénzügyi dokumentáció projekt szempontú ellenőrzése, összeállítása megtörtént. A pótmunka igény miatti mérföldkő módosításra vonatkozó támogatási szerződés módosítása Közreműködő szervezet részére benyújtásra került.

A TOP-6.7.1-15-SH1-2016-00001 **Szociális városrehabilitáció** II. ütem projektben a hatályos Támogatási Szerződésben szereplő mérföldkövek határidejének módosításához szükséges változás bejelentési kérelem összeállításra és Közreműködő Szervezet részére benyújtásra került.

A TOP-6.5.1-15-SH1-2016-00003 **Neumann János Általános Iskola felújítása** projektben Közreműködő szervezet részéről a záró helyszíni ellenőrzés megtörtént. Az ellenőrzéshez szükséges projekt dokumentáció Közreműködő szervezet részére történő összeállítása megtörtént.

A TOP-6.5.1-15-SH1-2016-00002 **Agora Központ energetikai korszerűsítése** projektben Közreműködő szervezet részéről a záró helyszíni ellenőrzés megtörtént. Az ellenőrzéshez szükséges projekt dokumentáció Közreműködő szervezet részére történő összeállítása megtörtént.

A TOP-6.9.1-15-SH1-2016-00001 **Társadalmi együttműködést elősegítő komplex programok** az Óperint városrészen projektben Közreműködő szervezet részéről megküldött egyenlegközlő dokumentum projekt szempontú ellenőrzése megtörtént.

A szombathelyi **Késmárk utcai teniszcentrum** fejlesztése projektben a támogató Miniszterelnökség részére az időszaki előrehaladási jelentés összeállítása és megküldése megtörtént.

A **Szent Márton Terv II. ütem** projektben a támogató Miniszterelnökség részére az időszaki előrehaladási jelentés összeállítása és megküldése megtörtént.

A **Fedett Uszoda** felújításával és fejlesztésével kapcsolatban előkészítés alatt áll a 188,976 MFt-os támogatás záró szakmai és pénzügyi beszámolója. Ennek elfogadásával a projekt lezárul.

A **TOP-6.8.2-15-SH1-2016-00001 Foglalkoztatási Paktum** projektben az Irányító Csoport döntése alapján folyamatban van a projekthosszabbításra vonatkozó támogatási szerződés módosítási kérelem összeállítása az EPTK-n. Az Irányító Csoport 2020. január 29-én tartotta soron következő ülését. Az ülésen egyhangúlag elfogadásra került a 2019. évi beszámoló és a 2020. évi munkaterv.

A **NewPilgrimAge** (Szent Márton nemzetközi projekt) projektben végleges formát öltött a Helyi Akcióterv, és folyamatban van két projektszintű dokumentum: a partnerek tapasztalatait összegző kézikönyv és a Közös Megjelenési Stratégia összeállítása.

Elkezdtük a Szombathelyen tartandó projektzáró rendezvény előkészítését, aminek időpontja várhatóan 2020. május eleje. Benyújtásra került az 5. projektszintű jelentés.

A Horizon 2020 **JUSTNature** pályázat előkészítése során a pályázatíró részére rendelkezésre bocsátottuk a kért adatokat, információkat. A pályázat 2020. február 13-án benyújtásra került.

Szombathely Megyei Jogú Város **Integrált Területi Programjának** módosított változata a Közgyűlés 15/2020. (I.30.) Kgy. sz. határozatának értelmében 2020. január 31-én benyújtásra került a Pénzügyminisztérium részére.

A **Modern Városok Program** Szombathelyi programelemei tekintetében összefoglaló tájékoztató anyag készült, fókuszálva a lehetséges átcsoportosítható támogatási összegekre.

A **Nemzeti Befektetési Ügynökséggel** folyamatos és intenzív a kapcsolat, megújításra kerülnek a befektetői kiajánlási dokumentációk.

Elindult a **SMART CITY** szombathelyi beavatkozási és megvalósíthatósági ötleteinek a gyűjtése és feldolgozása.

2020.01. 29-én tartott projektfejlesztő workshopot a Regionális Koordinátori Hálózat, amely során lehetőség volt egyeztetni a korábban felmerült projektötleteket. Az **INTERREG AT-HU** programban az alábbi tématerületek mentén várják a pályázatokat:

* klímavédelem, körkörös gazdaság, energia hatékonyság, természetvédelem és zöld infrastruktúra
* szociális kohézió, demográfiai változások, vidéki térségek elnéptelenedése.

2020.05.19-én lesz a pályázatok benyújtási határideje.

Tájékoztatás készült a TOP-6.5.1-19 **"Önkormányzati épületek energetikai korszerűsítése”** c., Szombathely számára történő felhívás megjelentetésének lehetőségéről.

2020. február 17. 10.00 órára a Magyar Államkincstár **átfogó TOP értekezletet** hívott össze.  A Kormány célja, hogy a 2014-2020 programozási időszakban az európai uniós forrásokból finanszírozott projektek minél hatékonyabban valósuljanak meg. Ennek érdekében a Magyar Államkincstár Vas Megyei Igazgatósága az eddigi tapasztalatok alapján, szükségesnek érzi a kedvezményezettek oldalán felmerülő feladatok ellátásának támogatására vezetői értekezlet összehívását.

2020. január 31-én módosult az állami magasépítési beruházásokról szóló 299/2018. (XII. 27.) Korm. rendelet. A módosítás pontosítást tartalmaz arra vonatkozóan, hogy mely beruházások kizárólagos jogú megvalósítója a Beruházási Ügynökség. Az érintett beruházások lehatárolása a továbbiakban nem a Kbt. adott pontjára hivatkozva történik, hanem összegszerű lehatárolás alapján maga a 299/2018. (XII. 27.) Korm. rendelet határozza meg.

TOP-6.5.2-15-SH1-2016-00001 jelű, **„Megújuló Szombathely – tiszta energia saját erőből”** című projekt kapcsán a mérföldkövek átütemezésére módosítási kérelem került benyújtásra. A módosítási igényhez kapcsolódóan 2020. 02. 05-én a támogatási intenzitás felülvizsgálatát kérte a MÁK, melyre a válasz összeállítását a SZOVA Zrt. megkezdte.

TOP-6.3.1-15-SH1-2016-00001 jelű „**Szombathely Szent László Király utcai felhagyott iparterület fejlesztése”** című projekt kivitelezése során történt műszaki tartalmat érintő változásokról 2020.01.31-én beküldésre került a változásbejelentő a Közreműködő Szervezet számára. A projekt zárórendezvényének megtartására 2020. 02. 17-én kerül sor.

TOP-6.1.1-15-SH1-2016-00001 jelű, „**A szombathelyi Északi Iparterület fejlesztése**” című projekt 3, mérföldkövéhez tartozó, 50%-os készültségi szintet tartalmazó szakmai beszámoló benyújtásra került 2020. 02. 14-én.

TOP-6.1.4-16-SH1-2017-00004 jelű **„Schrammel Imre életművének méltó elhelyezése Szombathelyen**” című projektben az 1. szakmai beszámolóra vonatkozóan 2020. 02. 12-én hiánypótlási felszólítás érkezett, melynek összeállítása folyamatban van. Az eszközbeszerzésre vonatkozó közbeszerzési eljárás elindítása előkészítés alatt van.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtésével és ártalommentes elhelyezésével kapcsolatos feladatokat.

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás, a háztartási szennyvíz tisztítását és a tisztított szennyvíz elszikkasztását szolgáló vízi létesítmény létesítéséhez, üzemeltetéséhez, fennmaradásához és megszüntetéséhez szükséges eljárás), zajvédelmi és hulladékgazdálkodási ügyekben.

Állást foglal, illetve intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban folyamatban van az alábbi vizsgálat:

* Az AGORA Szombathelyi Kulturális Központ 2015-2018. gazdasági évekre vonatkozó költségvetési gazdálkodása szabályszerűségének vizsgálata.

Az ellenőrzés célja annak megállapítása, hogy az intézmény gazdálkodásának szabályozottsága megfelel-e a hatályos jogszabályokban foglaltaknak, továbbá kiterjed a vizsgálat a szervezet gazdálkodásának áttekintésére valamint a belső kontrollok működésének megítélésére az alábbiak szerint:

I. A gazdálkodás szervezettsége, célszerűsége

II. Az intézmény pénzügyi gazdálkodása

III. Számviteli előírások érvényesülése

IV. Az intézményi vagyon változásának értékelése

V. A leltározás és a selejtezés ellenőrzése

VI. Gépjárművek üzemeltetésének ellenőrzése

VII. A belső kontrollrendszer kialakítása és működtetése

2020. február hónapban új vizsgálatot indított el az iroda az alábbi témában:

* Szombathely Megyei Jogú Város Jegyzője 1192/2020. iktatószámú levelében soron kívüli belső ellenőrzési vizsgálat lefolytatását rendelte el a Szombathelyi Médiaközpont Nonprofit Kft.-nél a társaság ügyvezetője kiküldetése, továbbá az annak kapcsán eszközölt kifizetések, illetve a társaság bankszámlaszámához kapcsolódó bankkártya-használat gyakorlata, jogszerűsége tárgyában.

A fenti vizsgálatok várhatóan február végén fejeződnek be.

Kérem a Tisztelt Közgyűlést tájékoztatóm elfogadására.

**Szombathely, 2020. február „ ”**

 **/: Dr. Károlyi Ákos :/**

**HATÁROZATI JAVASLAT**

**.…/2020. (II. 27.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal